בס"ד

**האם חבייר מיליי חייב להתגייר? חיים אינהורן**

בקצרה.

אסכם את טענותיו של היהודי, ואשיב עליהם כפי מה שקיבלתי ממו"ר הגר"י שוורץ זי"ע.

טענות היהודי:

1. כל גוי חייב להתגייר מייד, והסיבה שאנו דוחין אותו רק מפני שחוששים שלא בא לשם שמיים.

2. כל גוי אפילו 'בן נח' .

"בן נח" זה לא שום מעלה, ולא משנה מה הוא עושה בחיים אלא סך הכל הוא גוי שא"א להרוג בידי אדם. ובני נח כקהילה, זו קטגוריה פיקטיבית.

והוא הוא הגוי הרשע שיש עליו חרון אף, וכל השו"ע במלחמה נגדו, וכל התנ"ך מכנה אותו בשמות גנאי.

וכל זה חל עליו בכל רגע שהוא לא מתגייר.

3. ולכן אף אם זה יזיק לעם ישראל, ובמצבו הוא מועיל לעם ישראל, ומקדש ש"ש, למרות זאת חייב לעזוב הכל ולהתגייר.

4. אין כל הבדל גם בזמן גאולה, או שלדעתו אין זמנינו בכלל זה.

לדבריו יסודות אלו מוכחים:

א. מהגמ' ביבמות מ"ח שלפי אחד התירוצים גרים סובלים לפי ששהו, וראיה מדרש על משכורתך שלמה, שמיהרת ולא אחרת להתגייר תהיה משכורתך שלימה.

ב. שכאשר חוזרים בהם, נקרא חוזרים לסורם.

ג. חיובם נובע מכך שהקב"ה הציע להם את התורה, ומאז הם חייבים לקבלה בכל שעה.

לכן לדעתו חבייר חייב כעת להתגייר, גם על חשבון נשיאות ארגנטינה, וההובלה העולמית של הליברטנים.

**והנה** בעיני הקטן, ואיך שקיבלתי מהגר"י שורץ שהקדיש לכך את חייו, שאלו דברים לא נכונים, לפי דעת תוה"ק.

ואדרבה, אסור לו עכשיו להתגייר, עליו להתאפק עד סוף כהונתו, למען יקיים את ייעודו האדיר בעולם, ולקיים מה שנאמר והיו מלכים אומנייך.

קודם נציג בקצרה את התפיסה הכללית, ואח"כ את הפרטים.

1. מאז חטא אדם הראשון, נקבע שהעולם יתחלק לב' לעם נבחר, ולגויים = אומות, שעל ידי שידבקו בו ויעזרו לו, יבואו ליעודם.
2. תפקיד העם הזה להיות אור לגויים, ממלכת כהנים וגוי קדוש, ללמד מאורחותיו ולהורות מציון דרכיו.
3. תפקיד הגויים לעבוד את השם לפי ערכם, בחיים של אמונה, שמירת ערכי הבסיס של ז' מצוות ולסייע ולהתדבק בישראל.
4. במהלך ההיסטוריה הגויים קלקלו והשחיתו עד רום מעלה, עמד וימודד ארץ ראה ויתר גוים, עבדו עבודה זרה, ונלחמו נגד עם ה', מתוך מגמה לירוק בעינו של מי שאמר והיה העולם.
5. גם עם ישראל כשל בלחנך אותם, וללמדם מה שצריך, והבור ריק, כיון שלא היו בו מים חיים של תורה מישראל, נמלא נחשים של תאוות, ועקרבים של אפיקורסות.
6. סוף דבר, דבר א -להינו יקום לעולם, ולא לתוהו בראה, ישראל יחזרו לתפקידם, והעולם יתקן, רשעי אומות העולם יאבדו, והמתוקנים שבהם ירעו ולא ישחיתו, באהבת שה ישראל.
7. מחשבות בורא העולם – אין כוח באדם להשיגם, כי לא דרכינו דרכיו ולא מחשבותינו מחשבותיו. ודרך הדברים הכי גרועים, כישוע הנצרי, ושל זה הישמעאלי שעמד אחריו, אינן אלא לישר דרך למלך המשיח, ולתקן העולם כולו לעבוד את ה' ביחד, שנאמר: "כי אז אהפוך אל עמים שפה ברורה, לקרוא כולם בשם ה' לעבדו שכם אחד" (צפניה ג ט). כיצד? כבר נתמלא העולם מדברי המשיח ומדברי התורה ומדברי המצוות, ופשטו דברים אלו באיים רחוקים ובעמים רבים ערלי לב, והם נושאים ונותנים בדברים אלו ובמצוות התורה. וכשיעמוד המלך המשיח באמת, ויצליח וירום וינשא, מיד הם כולם חוזרים ויודעים ששקר נחלו אבותיהם, ושנביאיהם ואבותיהם הטעום.
8. עד אז, ותוך כדי, היחס לגויים כך הוא, יצירי כפיו של הקב"ה, מעשי ידיו, יושבי תבל ארצו, מי מהם הקורא אליו, הוא שומע תפילתו, המקיים מצוותיו ומדבק בישראל הרי חסיד אומות העולם, כאיוב וכארוונה היבוסי, והמסייע לישראל, ככורש וכדרייוש.
9. המרשיעים והעוברים על מצוותיו, לא יכולים להתחמק בטענת שוגג, שהיה להם ללמוד ולא למדו, והם הם הגויים אשר עליהם נאמרו כל גנאי וכל חולי רע.
10. כיון ששבנו לציון, וניצוצי גאולת ישראל, ותיקון עולם מפוצצים מעל ראשי ההרים, מתאים העולם עצמו, ללמוד הוראת ה', אין ליהודים פחד ללמד, לא מאינקוזיציה, ולא מרדיפות, העולם שבע מאיזמים ותאוות, רעב בא לארץ לשמוע דבר ה' כלי התקשורת והתשדורת נשתכללו למען הפץ תורה מים עד ים.

כל זה הוא ביחס לגויים, וכעת ביחס לגרים.

1. בזמן מתן תורה, שחיזר ה' על האומות ולא רצו לקבל, היו נשמות פרטיות שחפצו, והמה גרי אמת שבכל הדורות.
2. נתנה תורה זכות ואפשרות להתגייר, וגם גוי יכול להיכנס ולחסות תחת צל כנפי השכינה ומבני בניו של המן למדו תורה בבני ברק.
3. ומהם בא לנו רות ונעמה, רבי עקיבא, עובדיה הנביא, שמעיה ואבטליון, והגרף פוטוצקי, ועל גרי הצדק, ועלינו יהמו רחמיך.
4. ועל ישראל הוטל החיוב ואהבתם את הגר, והיא מן המצוות שחיובנו עליהם הכי הרבה פעמים בתורה.
5. אין זה לכל גוי, אלא רק למיעוטם מהשרידים אשר ה' קורא בני הניכר הנלווים על ה' לשרתו, נשמות מיוחדות שנפלו לעמקי הקליפה, דווקא מחמת רוב גודלם.
6. אולם בדרך כלל, אין תורת ישראל מחפשת גרים, ואיננו ממליצים לגויים להתגייר, אלא מלמדים אותם חיוביהם ותפקידם. וזוהי באמת ההמלצה הטובה להם, למען ירשו חיי עולם הבא.
7. המלצה זו בגדר ל'גייר' אותם כאברהם ושרה, וגירות זה היא כגר תושב לפי שמלמדין אותם לקרא בשם ה', וגירות זו תהיה לעת"ל על כל הגוים.
8. כאשר מצב האומות מקולקל עד מאד, ולעיתים אי אפשר כלל להיות גוי טוב, ורק להתגייר גירות אמת, אז אין ברירה למי שלא רוצה לטבוע ביון מצולה, אלא להסתפח לעם ה' למען הצל נפשו.
9. אין מקבלין גרים לימות המשיח, וכבר נגמרו אלו הנשמות שנפלו, וכבר ישראל זרחה להם השמש, ואינם זקוקים לשום חיזוק מן החוץ
10. אין מקבלין גרים לימות המשיח, כי גוי שרוצה לעבוד את ה' כבר יש לו את האפשרות גם להשאר גוי, וגם לעזור לישראל. וגם זה כנ"ל נחשב 'גר' אמנם לא גר צדק או גר אמת.

סיכום: חביב אדם שנברא בצלם, וכתב התוספות יום טוב "ובכל אדם אמר רבי עקיבא, וכמו שהוא הראיה שממנו הביא, שהוא נאמר לבני נח, לא לבני ישראל לבדם. ורצה רבי עקיבא לזכות את כל אדם, אף לבני נח. ומאמר מלא אמר הרמב"ם בפרק ח מהלכות מלכים (הלכה י), וזה לשונו: צוה משה רבינו ע"ה מפי הגבורה לכוף את כל באי העולם לקבל מצות שנצטוו בני נח. וכל מי שלא יקבל – יהרג. והמקבל אותם – הוא הנקרא "גר תושב" בכמה מקומות... כל המקבל שבע מצות ונזהר לעשותן – הרי זה מחסידי אומות העולם, ויש לו חלק לעולם הבא. והוא שיקבל אותן ויעשה אותן מפני שצוה בהן הקב"ה בתורה, והודיענו על ידי משה רבינו ע"ה מקודם נצטוו בהן. אבל אם עשאן מפני הכרע הדעת – אין זה גר תושב, ואינו מחסידי אומות העולם, ולא (צ"ל אלא) מחכמיהם"

דהיינו תפקידו של גוי להיות חסיד אומות העולם, ועכ"פ שיהיה מחכמי או"ה. ואינו צריך להתגייר כלל, ולא מצאנו בשום מקום בחז"ל ובפוסקים שיש לו איזה דין להתגייר, ולא מצאנו שיש עליו ציווי זה, וזו הלכה פשוטה.

הדוגמה הטובה לדבר היא אנטונינוס, שכאשר מת אמר רבי "נתפרדה החבילהו ולרש"י הכוונה היא שרבי ואנטונינוס היו מחוברים וקשורים בנפשם, שרבי מתוך צערו אמר כי הוא חש שנתפרדה חבילה שהיה חלק ממנה. והיו חברים בלב ובנפש. ובוודאי שלא היה עליו עבירה של לא תחנם, כמו שאין בכל גר תושב וחסיד אומות העולם, שהרי מותר ליתן לו אפילו חניה בארץ ישראל עצמה.

וממה נפשך, לא מצאנו שהייתה עליו תביעה מדוע לא מיהר להתגייר, ונחלקו חז"ל אם בכלל התגייר בסוף, ומה בינו לחבייר מיליי?

ובתוס' ע"ז י ע"ב - אמר ליה א"כ לימא ליה להאי דקאי אבבא וכו'. ר' אלחנן פירש דל"ג אם כן דאי א"ל היה לו לרבי חנינא להבין שהיה מת דאם היה ישן מה גבורה יש להקיץ אדם משנתו. אמרינן במדרש חלב מטמא חלב מטהר כשנולד רבי גזרו שלא למול ואביו ואמו מלוהו שלח קיסר והביאו לרבי ואמו לפניו והחליפתו אמו באנטונינוס והניקתו עד שהביאתו לפני קיסר ומצאוהו ערל ופטרום לשלום ואמר אותו הגמון אני ראיתי שמלו את זה אלא הקב"ה עושה להם נסים בכל עת ובטלו הגזרה ואמרי' נמי בירושלמי שלסוף למד אנטונינוס תורה ונתגייר ומל עצמו:

וז"ל הירושלמי שם: מסכת מגילה פרק א הלכה י"א

אית מילין אמרין דאתגייר אנטונינוס אית מילין אמרין דלא איתגייר אנטונינוס … אנטונינוס אמר לרבי: מייכלתי את מן ליויתן לעלמא דאתי? א"ל אין. א"ל מן אימר פיסחא לא אייכלתני ומן ליויתן את מייכל לי? א"ל: מה נעביד לך ובאימרא פיסחא כתיב: "כל ערל לא יאכל בו". כיון דשמע כן אזל וגזר … דא"ר חזקיה ר' אבהו בשם ר' לעזר: אם באין הן גירי צדק לעתיד לבוא אנטונינוס בא בראשם.

וראה כל עניין יחס ישראל והעמים בספר הכוזרי לריה"ל באורך.

ויותר מכך, חסיד אומות העולם זה יכול להגיע לרמה גבוהה ביותר.

ובסנהדרין נט, א
ואמר רבי יוחנן: נכרי שעוסק בתורה חייב מיתה, .... מיתיבי, היה רבי מאיר אומר: **מניין שאפילו נכרי ועוסק בתורה שהוא ככהן גדול** - שנאמר "אשר יעשה אתם האדם וחי בהם", כהנים לויים וישראלים לא נאמר, אלא **האדם. הא למדת: שאפילו נכרי ועוסק בתורה הרי הוא ככהן גדול! - התם בשבע מצות דידהו.**

ובמסכת חגיגה דף יג עמוד א ד"ה אין מוסרין
בשבע מצות דידהו דאינו חייב מיתה כדאמר הש"ס התם **והא מצוה איכא למוסרם להם** ונפקא לן מהאי קרא "אשר יעשה אותם האדם וחי בהם" - כהן ולוי לא נאמר אלא אדם שאפילו עובד כוכבים ועוסק בתורה וכו'

אלא שבדרך כלל היו הגויים מרשיעים בכל מיני רשע, ומשחיתים בכל מיני שחיתות, ורודפים בניו של מקום ומריעין ומציקים להם, עד אין קץ, לכן היחס הנורמאלי בשו"ע ובתנ"ך לאותם גויים, דהלך בתר רובא, וחשודים על משכב זכור רציחה ועל הבהמה, הרי לך שאין מדובר על שומרי ז' מצוות...
ובזה תבין גם הלשון שחוזרים לסורם, לפי שכאשר חוזרים ךהתנהג כגוי, לא מתנהגים כארוונה ולא כאיוב, אלא כסתם גוי שבעולם, מלאי עוון, ובוודאי שלא מקפידים על ז' מצוות, ובזה בוודאי היה קודם סר וזעף.

וז"ל הריטב"א - מכות ט' -  ג' לשונות נאמרו בכותים גר תושב ובן נח וכותי גר תושב הוא שקבל בב"ד של ישראל לקיים שבע מצות שנצטוו בני נח כדאי' בע"א וכזה מותר להתייש' בינינו ולזה נקרא תושב וכיון שקבלן בב"ד הוא נקרא בשבע מצות אלו מצווה ועושה וכי הא אלו ממצווין להחיותו גדלתי וחי אחיך עמך ואין צריך לומר שאסו' לנו לגרום לו שום קטלה וכל שכן להורידו לבור. ובן נח הוא שלא קבלם בב"ד אלא דקי' לן שמקיים אות' מעצמו והוא נדון בהם כמי שאינו מצווה ועושה מדכתי' עמד וימוד' ארץ ראה ויתר כותי' כדאית' בב"ק וע"ז וכי הא אין אנו מצווין להחיותו וגם אין לנו להורידו בידי' ולא לגרו' בו שום קטלא כיון דסו' סוף עוש' אותם שאף שאינו מצווה ועוש' שכר יש לו קצת כדאית' התם. וסתם כותי' הוא שאינו זהיר לקיים שבע מצו' וכי הא מותר להורידו לבור במקום דליכא איבא או לגרום לו הריגה כל היכא דנקיט שום עילה כדאיתא בע"א וכדפרישנא התם גבי הכותי' לא מעלין ולא מורידין כלומר במקום איבה.

ולגבי הגמרא ביבמות, נביא כאן את לשונה "רבי חנניא בנו של רבן גמליאל אומר - מפני מה גרים בזמן הזה מעונין ויסורין באין עליהן? מפני שלא קיימו שבע מצות בני נח. רבי יוסי אומר - גר שנתגייר כקטן שנולד דמי. אלא מפני מה מעונין? לפי שאין בקיאין בדקדוקי מצות כישראל. אבא חנן אומר משום ר' אלעזר - לפי שאין עושין מאהבה אלא מיראה. אחרים אומרים - מפני ששהו עצמם להכנס תחת כנפי השכינה.

שמעתי בשם הגאון בעל ה״חפץ חיים״ זצ״ל שהסביר, את דברי הגמרא (יבמות מח:) מפני מה גרים בזמן הזה מעונין ויסורין באין עליהם, אחרים אומרים מפני ששהו עצמם להכנס תחת כנפי השכינה, אמר רבי אבהו ואיתימא ר' חנינא מאי קראה: ״ישלם ה' פעליך ותהי משכרתך שלמה מעם ה׳ אלקי ישראל אשר באת לחסות״, ופרש״י ז״ל, אשר באת, שמיהרת ולא איחרת, יעו״ש.
ולכאורה קשה – אמר ועורר החפץ חיים – היכן מצינו שגר מחויב למהר את עצמו לגירות עד שהוא נענש על איחורו, אדרבה, אמרו שם בגמרא ביבמות (מז.) 'גר שבא להתגייר בזמן הזה אומרים לו מה ראית שבאת להתגייר'. זאת אומרת שגם כאשר כבר מתעורר גוי לבוא להתגייר, דוחים אותו ומנסים בכל האפשרויות לא לאפשר לו זאת, וא״כ קל וחומר וכל שכן הוא שאין עליו תביעה מדוע לא מיהר עצמו לגירות, ועוד מקבל עונש על זה? ־ אתמהה! והסביר החפץ חיים כך – כיון שלבסוף נתגייר אותו גוי, הרי מוכיח סופו על תחילתו שבעל הכרה הוא, לפיכך נענש הוא על איחורו, שאיחר לקיים הכרתו!!! ואע״ג שאין זה מפורש בתורה שהוא מחויב להזדרז לגירות, אבל חיוב הכרה כולל לכל באי עולם אפילו לבני נח! (מאיר עיני ישראל ח"ג – ״אמרי דעת״ עמוד קי״ז)

למעשה גמרא זו אינה אומרת שחייבים, אלא שלפי שיטה אחת מארבעת השיטות, יש תביעה כזו, כי הרי הריטב"א כתב שם פי׳ דאלו ישראל בעון אבותם. דהיינו, יהודי עם יש לו עבירות ברור שיכול להיות לו יסורים, ואם לא כקטן, אז יש יסורין בעוון אבותיו, אבל גר הרי הוא כקטן שנולד, ואין לו אבות שיקבל עבורם יסורים, אז הגמרא אומרת מספר אפשריות איך כן יש עליו איזה תביעה, אבל מכאן עד לחייב בגירות הדרך עוד ארוכה מדי, ועל זה מקבלים משכורת שלימה, משכורתך שלמה, ולא משכורת חלקית, אבל מי שמתעכב בשביל לקיים יותר את המצוות, או לעזור לישראל כחבייר מיליי, אדרבה ואדרבה, מקיים קודם את תפקידו, לפני שהולך למה שלא חייב.

ולגבי זמן הגאולה, אין פה הזמן להאריך בכך, אבל אביא את משל שעוני הגאולה, אין רק שעון אחד, יש שעון בניית א"י, ויש שעון ישוב א"י, ויש שעון שופטים, ויש שעון תיקון עולם, ויש שעון יחס ישראל והעמים, והשעונים אינם עומדים בנפרד אלא עם גלגלי שיניים, והאחד שמסתובב מסובב עימו את כל הגלגל.